
ROMÂNIA

JUDEŢUL TIMIŞ

MUNICIPIUL TIMIŞOARA

SERVICIUL GUVERNANȚĂ PARTICIPATIVĂ ȘI MANAGEMENT CARTIER
SC2021-22128/05.08.2021
RAPORT DE SPECIALITATE

privind aprobarea Protocolului de colaborare intre Municipiul Timisoara si Asociația Banat IT, Asociația Smart City, respectiv Fundația AID-ONG,
în vederea elaborării metodologiei pentru operationalizarea guvernarii participative la nivelul Municipiului Timișoara
Având în vedere Referatul de aprobare a proiectului de hotărâre cu nr. SC2021-22128/05.08.2021 al Primarului Municipiului Timișoara, Protocolului de colaborare intre Municipiul Timisoara si Asociația Banat IT, Asociația Smart City, respectiv Fundația AID-ONG, în vederea elaborării metodologiei pentru operationalizarea guvernarii participative la nivelul Municipiului Timișoara.
Facem următoarele precizări:

Interesul privind noile tehnologii pentru deschiderea guvernării a fost relevat și de inițiativa internațională Open Government Partnership (OGP), la care au aderat până în prezent 75 de state, printre care și România. OGP are la bază Declarația privind guvernarea deschisă, prin care semnatarii își afirmă angajamentul de a urma patru principii directoare pentru deschiderea guvernării: creșterea disponibilității informațiilor publice pentru cetățeni; stimularea participării civice; implementarea celor mai înalte standarde de etică în administrația publică; creșterea accesului la noile tehnologii pentru deschiderea guvernării.

Un moment important pentru politicile privind guvernarea deschisă și participativă a fost adoptarea în 2013 a Cartei pentru Date Deschise a Grupului G8, care afirmă că „întreaga lume asistă la creșterea unei mișcări globale mijlocită de tehnologie, de media socială, fiind alimentată de informație [...] datele deschise stau în inima acestei mișcări globale”.

Pornind de la această inițiativă, în anul 2015 experți în domeniul guvernării deschise si participative din partea guvernelor, oganizațiilor internaționale, societății civile și sectorului privat au contribuit la înființarea International Open Data Charter. Principiile agreate pentru ca guvernarea deschisă și participativă să fie considerată ca fiind de calitate sunt:

1.
datele să fie publicate din oficiu;

2.
datele să fie publicate la timp și complete;

3.
datele să fie accesibile și utilizabile;

4.
datele să fie comparabile și interoperabile

5.
datele să fie destinate unei mai bune guvernări;

6.
datele să servească dezvoltării incluzive și inovării în societate.

De asemenea, conform Hotărârii Guvernului nr. 245/2015 pentru aprobarea Strategiei naționale privind Agenda Digitală pentru România 2020, Secretariatul General al Guvernului este coordonator pentru liniile strategice de dezvoltare OD1. 

Din punct de vedere al entității care produce sau/și colectează date, există următoarele categorii: 

· Date publice;

· Date comerciale;

· Date științifice;

· Date produse/colectate de către o comunitate.

Guvernarea deschisă și participativă, în cazul entităților administrației publice este un demers cu susținere legislativă concludentă, fundamentată pe studii socio-economice realizate la nivel european și internațional, care demonstrează beneficiile unei astfel de politici, atât pentru sectorul administrației publice, cât și pentru întreaga societate. 

În România, dreptul la informații este reglementat prin Legea nr. 544/2001 privind liberul acces la informații de interes public, cu modificările și completările ulterioare, precum și prin Hotărârea Guvernului nr. 123/2002 pentru aprobarea Normelor metodologice de aplicare a Legii nr. 544/2001 privind liberul acces la informaţiile de interes public. Această lege conferă oricărei persoane dreptul de a obține informații despre activitățile oricărei autorități sau instituții publice, incluzând aici și alte entități care folosesc resurse publice, precum regiile autonome sau societățile comerciale cu capital parțial sau total de stat. Legea prezintă condițiile în care se realizează accesul la informații și oferă garanții celor vătămați în dreptul lor de a obține informațiile solicitate. 

De asemenea, impune un comportament activ autorităților și instituțiilor publice, pro-transparență, prin prevederea obligației de a publica la avizier sau pe pagina de internet anumite informații de interes public. 
În acest scop, susținem realizarea unui Protocol de colaborare – care nu va implica obligații financiare din partea Municipiului Timișoara – prin intermediul căruia să putem coagula alături de Primăria Municipiului Timișoara toate entitățile juridice care își exprimă dorința de colaborare și dispun de competențele adecvate scopului propus, respectiv acela de a elabora metodologia pentru operationalizarea guvernarii participative la nivelul Municipiului Timișoara.

